20. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Ε.7528/1394 της 2/5 Ιουν. 1975 (ΦΕΚ Β' 588) Περί καθορισμού δικαιολογητικών εγγράφων προς απόδειξιν καταστροφής των πλοίων της δευτέρας κατηγορίας προκειμένης εφαρμογής των διατάξεων της παρ. 1 του άρθρ. 17 του Νόμ. 27/1975 "περί φορολογίας πλοίων, επιβολής εισφοράς προς ανάπτυξιν της Εμπορικής Ναυτιλίας, εγκαταστάσεως αλλοδαπών ναυτιλιακών επιχειρήσεων και ρυθμίσεως συναφών θεμάτων. Έχοντες υπ' όψει: α)την διάταξιν της παραγράφου 1 του άρθρου 17 του Ν. 27/1975 "περί φορολογίας των πλοίων, επιβολής εισφοράς προς ανάπτυξιν της Εμπορικής Ναυτιλίας, εγκαταστάσεως αλλοδαπών ναυτιλιακών επιχειρήσεων και ρυθμίσεως συναφών θεμάτων" και β)την υπ' αριθ. Ε.100/56/31.12.1973, ημετέραν απόφασιν, αποφασίζομεν: Καθορίζομεν τα προς απόδειξιν καταστροφής του πλοίου δευτέρας κατηγορίας απαιτούμενα δικαιολογητικά εκπτώσεως του βεβαιωθέντος φόρου δια το μετά την καταστροφήν του χρονικόν διάστημα, ως ακολούθως: 1.Επί οριστικής απωλείας του πλοίου, λόγω ναυαγίου καταβυθίσεως, πυρκαϊάς, συγκρούσεως ή άλλως, βεβαίωσις του Υπουργείου Εμπορικής Ναυτιλίας ή της διενεργησάσης την προανάκρισιν κατά τόπον Λιμενικής Αρχής περί απωλείας του πλοίου. Εις την βεβαίωσιν ταύτην θα αναφέρεται ειδικώτερον η αιτία απωλείας του πλοίου, ως και η ημερομηνία του επισυμβάντος περιστατικού. 2.Επί απωλείας του πλοίου συνεπεία διαλύσεως: βεβαίωσις του Υπουργού Εμπορικής Ναυτιλίας ή της διενεργησάσης την προανάκρισιν Λιμενικής Αρχής, εξ ης θα προκύπτη η διάλυσις του πλοίου, η ημερομηνία διαλύσεως και ότι αύτη τυγχάνει οριστική. 3.Η κατά τας ανωτέρω περιπτώσεις προβλεπομένη βεβαίωσις δύναται να χορηγήται και παρά της νηολογησάσης Λιμενικής Αρχής, εφ' όσον έχουν περιέλθει αυτή άπαντα τα δικαιολογητικά δια την διαγραφήν του μη υπάρχοντος πλοίου και έχει εκδοθή σχετική περί διαγραφής εκ του νηολογίου απόφασις του Υπουργείου Εμπορικής Ναυτιλίας. Η αρχή αύτη εφ' όσον έχει προβή εις διαγραφήν του πλοίου εκ του νηολογίου, δύναται να χορηγή πιστοποιητικόν διαγραφής. 4.Η κατά τ' ανωτέρω προβλεπομένη διαδικασία εφαρμόζεται αναλόγως και δι' όμοια περιστατικά επισυμβάντα εις την αλλοδαπήν. Η παρούσα δημοσιευθήτω δια της Εφημερίδος της Κυβερνήσεως. 